ATKV-redenaarskompetisie pure verkwikking | Netwerk24
Deur Charlene Smith, Bloemfontein 15 Mei 2017 07:15
Die eerste uitdunrondes van die ATKV-redenaarskompetisie vind tans landwyd plaas. Om so ’n byeenkoms by te woon, waar klein en groter meisies en seuns Afrikaans in ’n beredeneerde toespraak, nie ’n praatjie nie, so skeppend voordra, is pure verkwikking.
Verskillende temas, verskillende gesiggies, verskillende aanbiedings, verskillende nasionaliteite. Alles in Afrikaans. En ek beleef ’n middag vol Afrikaanse bekoring. Welgedaan aan elke deelnemer.
Aan die ATKV en skole wat nog erns maak met Afrikaans, ’n vat vyf! Aan die Bloemfontein-deelnemers – ook van Kroonstad en Welkom – met hul trotse ouers en grootouers, ’n klop op die skouer.
Afrikaans word nou op reëlmaat die agterdeur gewys en om Afrikaner-entoesiasme en -toegewydheid onder hierdie skoliere te kon aanskou, is hartverblydend.
Met die ATKV se onvermoeide ywer vir die Afrikaanse taal en aktiewe skoliere wat meedoen aan redenaarskompetisies – en nie die taal nek-om-draai nie – kan die “lekker” van Afrikaans as heerlike spreektaal opnuut besing word!
Meer oor: Bloemfontein | Afrikaans